IZVEDBENA UREDBA KOMISIJE (EU) 2021/519

z dne 24. marca 2021

o spremembi Izvedbene uredbe (EU) 2015/1375 glede testiranja na trihinelo pri enoprstih kopitarjih in odstopanja od testiranja na trihinelo pri domačih prašičih, ki velja za Združeno kraljestvo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) ter zlasti točke (a) prvega pododstavka člena 18(8) Uredbe,

ob upoštevanju naslednjega:

(1) Uredba (EU) 2017/625 določa pravila za izvajanje uradnega nadzora in ukrepanje pristojnih organov v zvezi s proizvodnjo proizvodov živalskega izvora, namenjenih za prehrano ljudi.

(2) Trihinela je parazit, ki je lahko prisoten v mesu dovzetnih vrst, kot so prašiči in konji, in povzroča bolezni, ki se prenašajo z živili, pri ljudeh, kadar se zaužije okuženo meso. Izvedbena uredba Komisije (EU) 2015/1375 (2) določa posebna pravila za uradni nadzor trihinele v mesu, vključno s pogoji za odstopanje od testiranja na trihinelo ob vstopu mesa domačih prašičev v Unijo.

(3) Evropska agencija za varnost hrane je 6. junija 2013 sprejela znanstveno mnenje o nevarnostih za zdravje ljudi, ki jih je treba upoštevati pri pregledu mesa (enoprstih kopitarjev) (3). V navedenem mnenju je kot pomembna prednostna naloga priporočen nadzor trihinele pri vseh enoprstih kopitarjih (ne le pri konjih, ampak tudi oslih in mulah). Izvedbena uredba Komisije (EU) 2019/627 (4) zato določa obvezno testiranje trupov vseh enoprstih kopitarjev na trihinelo. Izvedbena uredba (EU) 2015/1375 določa obvezno testiranje konjev in drugih dovzetnih vrst. Zaradi doslednosti in da bi se izognili kakršni koli dvoumnosti, bi se morala Izvedbena uredba (EU) 2015/1375 nanašati na enoprste kopitarje namesto na konje.

(4) Uredba Komisije (EU) št. 206/2010 (5) dovoljuje vstop mesa domačih prašičev iz Združenega kraljestva v Unijo. Navedena uredba navaja, da Združeno kraljestvo uporablja odstopanje od testiranja trupov in mesa neodstavljenih domačih prašičev, mlajših od petih tednov, na trihinelo v skladu s členom 3(2) Izvedbene uredbe (EU) 2015/1375.

(5) Delegirana uredba Komisije (EU) 2020/692 (6) razveljavlja Uredbo (EU) št. 206/2010 z učinkom od 21. aprila 2021. Zaradi navedene razveljavitve je bila z Izvedbeno uredbo Komisije (EU) 2020/1478 (7) dodana Priloga VII k Izvedbeni uredbi (EU) 2015/1375 z učinkom od 21. aprila 2021, v kateri so navedene tretje države, ki uporabljajo odstopanje od testiranja na trihinelo iz člena 13(2) Izvedbene uredbe (EU) 2015/1375.

(6) Združeno kraljestvo je 12. januarja 2021 predložilo informacije, da pretekli podatki o stalnem testiranju populacije zaklanih domačih prašičev z vsaj 95-odstotno zanesljivostjo zagotavljajo, da razširjenost trihinele v navedeni populaciji ne presega enega primera na milijon v skladu s členom 3(3)(b) Izvedbene uredbe (EU) 2015/1375. Poleg tega je Združeno kraljestvo Komisijo obvestilo, da namerava uporabiti odstopanje od testiranja trupov in mesa domačih prašičev na trihinelo v primerih, ko živali prihajajo z gospodarstva, ki je uradno priznano kot gospodarstvo, ki uporablja nadzorovane pogoje bivanja v skladu s Prilogo IV k navedeni izvedbeni uredbi.

(7) Zato bi bilo treba Združeno kraljestvo navesti v Prilogi VII k Izvedbeni uredbi (EU) 2015/1375 brez poseganja v uporabo prava Unije za Združeno kraljestvo in v njem v zvezi s Severno Irsko v skladu s členom 5(4) Protokola o Irski/Severni Irski k Sporazumu o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo v povezavi s Prilogo 2 k navedenemu protokolu.

(8) Prilogo VII k Izvedbeni uredbi (EU) 2015/1375 bi bilo treba spremeniti, da bi se upoštevala uporaba odstopanj iz člena 3(2) in (3) navedene izvedbene uredbe s strani Združenega kraljestva.

(9) Izvedbeno uredbo (EU) 2015/1375 bi bilo zato treba ustrezno spremeniti.

(10) Ker se Uredba (EU) št. 206/2010 razveljavi z učinkom od 21. aprila 2021 in ker je bila z Izvedbeno uredbo (EU) 2020/1478 dodana Priloga VII k Izvedbeni uredbi (EU) 2015/1375 z učinkom od navedenega datuma, bi se morala uvrstitev Združenega kraljestva na seznam v navedeni prilogi uporabljati od istega datuma.

(11) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Izvedbena uredba (EU) 2015/1375 se spremeni: (1) člen 2 se spremeni: (a) prvi pododstavek odstavka 2 se nadomesti z naslednjim: „Trupi enoprstih kopitarjev, divjih prašičev ter drugih gojenih in prostoživečih živalskih vrst, ki so dovzetne za okužbo s trihinelo, se sistematično vzorčijo v klavnicah ali obratih za predelavo divjadi v okviru post mortem pregleda.“; (b) odstavek 3 se nadomesti z naslednjim: „3. Do pridobitve rezultatov pregleda na trihinelo in pod pogojem, da nosilec živilske dejavnosti zagotavlja popolno sledljivost, se trupi domačih prašičev in enoprstih kopitarjev lahko razrežejo na največ šest delov v klavnici ali razsekovalnici, ki je v istih prostorih.“; (2) v Prilogi III se uvodni stavek ter točki (a) in (b) nadomestijo z naslednjim besedilom: „Meso enoprstih kopitarjev, meso divjadi in druge vrste mesa, ki bi lahko vsebovali parazite rodu Trichinella, je treba pregledati v skladu z eno od digestivnih metod iz poglavja I ali II Priloge I z naslednjimi spremembami: (a) Vzorci, ki tehtajo najmanj 10 g, se pri enoprstih kopitarjih vzamejo iz jezične ali žvekalne mišice, pri divjih prašičih pa iz sprednje noge, jezika ali trebušne prepone. (b) Če pri enoprstih kopitarjih primanjkuje mišic, se večji vzorec vzame iz preponskega stebra pri prehodu v mišični del. Mišica ne sme vsebovati veznega tkiva in maščobe.“; (3) v Prilogi IV se točka (b) poglavja II nadomesti z naslednjim: „(b) Število in rezultati testov, opravljenih za trihinelo pri domačih prašičih, divjih prašičih, enoprstih kopitarjih, divjadi in drugih dovzetnih živalskih vrstah, se predložijo v skladu s Prilogo IV k Direktivi 2003/99/ES. Podatki o domačih prašičih morajo vsebovati vsaj posebne informacije o: (i) testiranju živali, gojenih v nadzorovanih pogojih bivanja; (ii) testiranju plemenskih svinj, merjascev in prašičev pitancev.“; (4) Priloga VII se nadomesti z naslednjim: „PRILOGA VII Tretje države ali njihove regije, ki uporabljajo odstopanja iz člena 13(2) Oznaka ISO države Tretja država ali njena regija Opombe GB Združeno kraljestvo (*1) Uporaba odstopanj iz člena 3(2) in (3).

Člen 2 Ta uredba začne veljati tretji dan po objavi v Uradnem listu Evropske unije. Člen 1(4) se uporablja od 21. aprila 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 24. marca 2021 Za Komisijo Predsednica Ursula VON DER LEYEN

(1) UL L 95, 7.4.2017, str. 1.

(2) Izvedbena uredba Komisije (EU) 2015/1375 z dne 10. avgusta 2015 o določitvi posebnih predpisov za uradni nadzor trihinel v mesu (UL L 212, 11.8.2015, str. 7).

(3) EFSA Journal 2013;11(6):3263.

(4) Izvedbena uredba Komisije (EU) 2019/627 z dne 15. marca 2019 o določitvi enotnih praktičnih ureditev za izvajanje uradnega nadzora nad proizvodi živalskega izvora, namenjenimi za prehrano ljudi, v skladu z Uredbo (EU) 2017/625 Evropskega parlamenta in Sveta ter spremembi Uredbe Komisije (ES) št. 2074/2005 o uradnem nadzoru (UL L 131, 17.5.2019, str. 51).

(5) Uredba Komisije (EU) št. 206/2010 z dne 12. marca 2010 o seznamih tretjih držav, njihovih ozemelj ali delov, iz katerih se odobri vnos nekaterih živali in svežega mesa v Evropsko unijo, ter o zahtevah za izdajo veterinarskih spričeval (UL L 73, 20.3.2010, str. 1).

(6) Delegirana uredba Komisije (EU) 2020/692 z dne 30. januarja 2020 o dopolnitvi Uredbe (EU) 2016/429 Evropskega parlamenta in Sveta glede pravil za vstop pošiljk nekaterih živali, zarodnega materiala in proizvodov živalskega izvora v Unijo ter za njihove premike in ravnanje z njimi po vstopu (UL L 174, 3.6.2020, str. 379).

(7) Izvedbena uredba Komisije (EU) 2020/1478 z dne 14. oktobra 2020 o spremembi Izvedbene uredbe (EU) 2015/1375 glede vzorčenja, referenčne metode odkrivanja in uvoznih pogojev v zvezi z nadzorom trihinele (UL L 338, 15.10.2020, str. 7).

(*1) V skladu s Sporazumom o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo, zlasti členom 5(4) Protokola o Irski/Severni Irski v povezavi s Prilogo 2 k navedenemu protokolu, za namene te priloge sklici na Združeno kraljestvo ne vključujejo Severne Irske.